Motorfietsryer sterf in VrystaatArgieffoto ŉ Motorfietsryer is Saterdag dood nadat hy naby Bethlehem in die Vrystaat vermoedelik beheer oor sy motorfiets verloor en verongeluk het. Derrick Banks, ŉ woordvoerder van ER24, het gesê die ongeluk het in die oggend sowat 25km van Bethlehem op die R26-pad plaasgevind. “Paramedici het die motorfietsryer en sy motorfiets teen ŉ wal langs die pad aangetref,” het Banks gesê. “Die slagoffer, wat kritieke beserings opgedoen het, is op die toneel dood verklaar,” het Banks bygevoeg. Dit is nog nie bekend wat die ongeluk veroorsaak het nie. Volgens Banks was geen ander voertuig in die voorval betrokke nie. Die polisie ondersoek die ongeluk.